**АҦСУА БЫЗШӘА АРҾИАРА ИАЗКНЫ**

Иуеиҕьасшьо дыҟам аҧсышәала ицәажәо,

Аҧсуа ажәа шьҭызхыз са сзыҳәан дынцәоуп.

Н.Кәыҵниа

Ҳазҭагылоу аамҭазы имашәырым проблемак аҳасабала абызшәа азҵаара азнеира. Абызшәа анысҳәа, зыӡбахә сымоу аҧсуа бызшәа ауп. Ишдыру, ҳҳәынҭқарра Аконституциаҿы ишарбоу еиҧш, уи Аҧсны ҳәынҭқарратә бызшәаны ишьақәырҕәҕәоуп. Иаҳхысыз Аџьынџьтәылатә еибашьра ду иаҳзыннажьыз ахәрақәеи иаҳзаанагаз арыцҳарақәеи раамышьҭахь, ахатәы бызшәа азҵаарагьы еиҳа иуадаҩны иаақәгылеит. Ҵоуп, уи иазкны аҵарауааи, ашәҟәыҩҩцәеи, ҳинтеллигенциеи, аҧышәа ду змоу аӡәырҩы ҳарҵаҩцәеи акьыҧхь аҟны, арадио ала, ателехәаҧшрала иқәгылахьеит. Абызшәа арҿиаразы рхатә гәаанагарақәа рҳәахьеит, рхатәы знеишьақәа азгәарҭахьеит.

Абар шьҭа, аибашьра еилгазар, 10 шықәса ирылагӡаны абызшәа арҿиаразы иҟаҵоу рацәоуп. Аҳәынҭқарра анапхгара азҿлымҳара аадырҧшуеит. Иаҧҵоуп аҧсуа бызшәа арҿиаразы аҳәынҭқарратә фонд. Уи иалнаршахьоу, аринахыс иалнаршараны иҟоугьы маҷӡам. Аҟәатәи аҿар рыҩнаҿы акәзар, аус руеит еиуеиҧшым аҧсуа секциақәа. Имҳәакәа узавсуам, абар шьҭа акыр шықәса инеиҧынкыланы ателехәаҧшцәа зыргәырҕьо адырраҭара «Еҵәаџьаа» атәы. Аҿар уи иазҿлымҳаны, иеигәырҕьаны аицлабрақәа рхы рыладырхәуеит. Аӡбахә умҳәарц залшом иара убас адырраҭара «Шьышь нани». Уи ахәыҷқәа ргәаҳәарақәа ханарҭәаауеит. Акызаҵәык, иҵегь аҧсшәахь еиҭагоу амультфильмқәа аефир ашҟа иҭыҵлар зынӡа ишьахәуп. Еиҳаракгьы угәы шьҭызхша даҽа ус бзиакгьы ҟалеит ааскьа – Иуана Шамба инапхгарала еиҿкаахаз ашәаҳәаратә гәыҧ иамеигәырҕьаз, згәы иамыхәаз аҧсыуак дыҟоуп ҳәа сгәы иаанагом. Ҵабыргуп, акымкәа-ҩбамкәа ашәаҳәаратә ансамбльқәа уажәаҧхьагьы еиҿкаан, аха ас еиҧш адоуҳа цқьа зныҧшуа ҳажәлар рашәақәа, аҧсуа ҭыҧҳацәа ҿарацәа инарыгӡо, насгьы телехәаҧшрала иааиҧмырҟьаӡакәа иддырбо иҟамызт. Абригьы ибзиоу шьаҿоуп ҳәа сгәы иаанагоит, уи ҳкультура адагьы ҳбызшәа арҿиара ишацхраауа агәра згоит.

«Абызшәа зегь раҧхьа игылоуп, уи зегьы аҵанакуеит» – абас иҩуан ҳаҧсуа литература ашьаҭаркҩы, Аҧсны жәлар рпоет Д.Гәлиа. Ус анакәха, иахьагьы ҳхатәы бызшәа зегь раҧхьа иҳаргылозароуп. Иахьакәзаалакгьы, аусеилыргара инаркны, ҳақалақь адәқьанқәеи, ауаажәларратә-зеиҧштә хыбрақәеи ркыдҩыларақәа инадыркны, ҳҳәынҭқарра анапхгара рҟынӡа, аҧсуа бызшәа зегьы ирхадаразароуп.

Ирацәоуп ҳажәлар ирхыргахьоу амыҟәмабарақәа. Убарҭ аамҭақәа рзгьы, ҳхатәы бызшәа акырынтә ашәарҭара иҭагылахьан. Иҟан аамҭа еиқәаҵәақәа. Иҟан аҧсшәа аҳәара азин аныҟамыз, аҧсуаа рбызшәа анырҿырхуаз, ауаа гьангьашқәа адунеиаҿ аҳра аныркыз аамҭақәа. Абасала, ҳҭоурых ҳназхьаҧшны, ҳаҧхьаҟатәи ҳазхәыцроуп. «Аамҭа ҿыц» иаҳзаанаго зегьы шеибгоугьы адкылара ахәҭаны исыҧхьаӡом. Ҳжәытәи ҳҿатәи ирымоу абзиарақәа еиҧшьны, еихаҳаны ауп ҳаамҭа ишақәыршәалатәу.

Ишдыру еиҧш, иарбан ҳәынҭқарразаалак, иарбан милаҭзаалак рҿы апроблемақәа рымоуп, ишырҳәо еиҧш, акәтаҕь былгьо иауҟаху, ҿырҧштәыс иаагозар, Урыстәыла еиҧш иҟоу аҳәынҭқарраҿгьы ахатәы бызшәа проблема ықәгылоуп. Аха уи даҽа зҵаароуп. Ҳара ҳҿы абызшәа азҵаара хазуп. Даҽа ҳәынҭқаррак иузадкылаӡом, хыҧхьаӡарала ҳазламаҷу ала.

Хатәы бызшәада ҳашхәарҭам, уи ада аҳәынҭқарра шҳазмыргыло еилкаауп. Аус злоу уи арҿиароуп, ахатәы бызшәа амҩақәа азалхра ауп. Убри аҟынтә, сгәанала, инықәырҧшны акәымкәа, конкретла иуҳәозар, сырзааҭгылар сҭахуп абызшәа аҿиара иаҧынгыло ауадаҩрақәа ртәы. Убарҭ рахьтә еиҳа ихадароу проблемақәоуп ҳәа сгәы иаанагоит:

1.Ахатәы бызшәа аҳәынҭқарра хыхьӡатәи аҳаракыра аҟынӡа анамӡара;

2.Аҧсуа телехәаҧшра уахынлеи ҽынлеи инеиҧынкыланы аус ахьазамуа. Ҳаамҭа иақәшәо акинофильмқәеи ахәыҷқәа рзы амультфильмқәеи хыҧхьаӡара рацәала аҧсышәала ирцәажәаны аефир ахь ацәыргара азалымшара. Ателехәаҧшреи, арадиои, акьыҧхьи рҿы аҧсуа бызшәа ацқьара ахылаҧшра ахьысҳара;

3.Абжьаратәии иреиҳауи аҵараиурҭақәа рҿы ахатәы бызшәа ада аҵаратә процесс аиҳарак урысшәала иахьымҩаҧысуа;

4.Апериодикатә кьыҧхьи ҳаҧсуа шәҟәыҩҩцәа рырҿиамҭақәеи ажәлар рыларҵәара аус ахьыҧсыҽу;

5.Аҧсуа жәлар рдоуҳатә культураз иҟаҵоу шмаҷымгьы, цқьа иахьцәыргам. Аҧсуа ҭаацәарақәа рҟны (џьара-џьара) ахатәы бызшәа агәхьаамкра. Урҭ рыхшара аурыс школқәа рҭаҵара.

6.Ахәыҷтәы литература агьама алаҟәра. Ахәыҷтәы журнал «Амцабз», идыру аҭагылазаашьақәа ирыхҟьаны ианаамҭоу иахьызҭымҵуа;

7.Атуризм цқьа иахьыгәцаракым уҳәа.

Ажәакала, абарҭ хыхь иаагоу апроблемақәа зегьы дара-дара еидҳәаланы исыҧхьаӡоит. Насгьы урҭ шынеибаку иӡбахаанӡа, абызшәа проблемагьы инагӡаны иӡбахом ҳәа агәаанагара уаҩы иоуеит. Иҳамдыруеи нас, уасхырда аҩны шузмыргыло, мамзаргьы ҵәҩанк ала аанда шузымшышуа. Уи иаанагом ҳхатәы бызшәа ҳцәыӡеит ҳәа. Иаҭахынгьы исыҧхьаӡом агәкажьра. Ҳаҧсуара ыҟанаҵ, иҟазаауеит ҳбызшәагьы. Уи акәзар, адац-ҧашә ҕәҕәоуп, акыр иҵаулоуп. Иаҳгәалаҳаршәап апоет Т. Аџьба ицәаҳәақәа: «Аҧсуара нырхуан, аиеи, аныхраҵәҟьа ус имариазар».

Агәра згоит, ижәытәӡатәиу ҳбызшәеи, ҳаҧсуареи, ҳмилаҭи шеибгоу аҿиара амҩа ишану, ишеизҳазыҕьо, ишеихарҳауа. Аҧсны аҳәынҭқарра иаҵагылоу аҵеира бзиа ирыбзоураны ҧеиҧш лаша шаҳзыҧшу.

Ажурнал «Ауаажәларра». – 2003 ш., №28.